《偈二首 其一》
宋代·释思岳

腊月初，岁云徂。黄河冻已合，深处有嘉鱼。活鱍鱍，跳不脱，又不能相煦以湿相濡以沫。

惭愧菩萨摩诃萨，春风几时来。解此黄河冻，令鱼化作龙，直透桃花浪。

会即便会，痴人面前且莫说梦。

作者简介：释思岳，号蒙庵。住漳州净众寺，迁鼓山，晚住福州东禅。为南岳下十六世，径山宗杲禅师法嗣。有《东禅蒙庵岳和尚语》一卷，收入《古尊宿语要》卷五。《嘉泰普灯录》卷一八、《五灯会元》卷二○有传。今录诗十八首。